מוזיאון היהלומים על שם הארי אופנהיימר

**מוזיאון היהלומים ע"ש הארי אופנהיימר** הוקם ב-1986 במתחם בורסת היהלומים ברמת גן, ונסגר בתחילת 2018. המוזיאון הציג תערוכות קבע ותערוכות מתחלפות בנושאי יהלומים, אבני חן ומינרלים. המניע להקמת המוזיאון היה הרצון להציג את השימושים המגוונים הנעשים ביהלומים ובאבני חן ואת תרומתם לחברה ולתרבות האנושית לאורך הדורות.

יו"ר מועצת המנהלים האחרון של מוזיאון היהלומים היה שמואל שניצר.

בינואר 2018, המוזיאון נסגר לאחר כ-31 שנות פעילות.

## היסטוריה
### הרעיון להקמת המוזיאון
בסוף שנות ה-70 של המאה ה-20 הגה משה שניצר את הרעיון להקמת מוזיאון אשר יתעד את תולדות תעשיית היהלומים ויציג את הענף בפני קהל המבקרים. המוזיאון שנחנך ביולי 1986 התבסס על חזונו של שניצר ונועד לשמש חלון הראווה של ענף היהלומים הישראלי. בטקס חנוכת המוזיאון אמר משה שניצר "הקמת מוזיאון היהלומים הייתה התגשמות אחד החלומות הגדולים שלי... יזמתי את המוזיאון כי רציתי לאפשר לציבור הרחב להכיר את המקצוע... היחיד מבין התעשיות שאי אפשר להציג אותו לקהל בגלל שיקולי ביטחון... אי אפשר להכניס אנשים לבורסה או למפעלים...".

### שמו של המוזיאון
משה שניצר קיבל החלטה מפתיעה לקרוא למוזיאון היהלומים על שמו של הארי אופנהיימר , יו"ר סינדיקט היהלומים דה-בירס. קריאת המוזיאון על שמו לא נועדה לצורכי מימון אלא הייתה ביטוי לרצונו של שניצר להביע כלפי אופנהיימר רגשי הערכה עמוקים על כך שגילה מחויבות כלפי ענף היהלומים הישראלי. הארי אופנהיימר, נרגש מהמחווה הישראלית, הגיע לטקס פתיחת המוזיאון.

## התצוגה במוזיאון
מוזיאון היהלומים היה המוזיאון היחידי בארץ המוקדש לחומר הקשה ביותר בטבע – היהלום. המוזיאון נחנך במסגרת כנס הפדרציה העולמית של בורסות היהלומים שהתקיים לראשונה בישראל בשנת 1986. אורח הכבוד הישראלי בטקס חנוכת המוזיאון היה שר הביטחון יצחק רבין.

לאחר 20 שנות פעילות, בשנת 2007, עבר המוזיאון מתיחת פנים עיצובית.
ממוזער|300px|שמאל|אגף במוזיאון המתאר את הקריטריונים לדירוג יהלומים
המבקרים במוזיאון נחשפו לתהליך המתאר את דרכו של היהלום ממעמקי כדור הארץ עד לשיבוצו בתכשיטים ובאביזרי נוי, ולשימושיו המגוונים בענפי התעשייה.

סיפורם של היהלום ושל ענף היהלומים הישראלי הומחש באמצעים מגוונים המשלבים מוצגים ומכשירים אותנטיים, עמדות מידע, וסרטי וידאו בשפות עברית, אנגלית, רוסית וסינית.

**תערוכות הקבע:**
;גלגולו של יהלום: תצוגת הקבע "גלגולו של יהלום" עקבה אחר מסלול היהלום ממעבה האדמה, שם הוא נוצר בתנאי לחץ וטמפרטורה קיצוניים, דרך השיטות השונות של הכרייה, שלבי המיון והעיבוד מגלם למלוטש ותהליך המסחר.

:התצוגה המחישה את השימושים השונים הנעשים ביהלומים תוך ניצול תכונותיהם לנוי, לתעשייה ולמדע, וכן את תפקידה המרכזי של בורסת היהלומים הישראלית.

:באמצעות תצוגת הקבע התגלה עולם רב תחומי הקושר את היהלום עם תחומי תוכן רבים: גאוגרפיה ואיכות סביבה, מדע וטכנולוגיה, כלכלה ושיווק, היסטוריה ותרבות.

#### אוצרות וניהול אמנותי
בין השנים 2006–2013 כיהן האמן והגמולוג יהודה כסיף כאוצר הראשי והמנהל האמנותי של המוזיאון. בתקופה זו היה   כסיף אחראי על גיבוש הקונספט החזותי והחווייתי של המוסד והוביל את תכנונה והקמתה של תצוגת הקבע המרכזית. לאורך שנות פעילותו אצר עשרות תערוכות מתחלפות ומפגשים, אשר חיברו בין עולם היהלומים והגמולוגיה לבין תחומי האמנות, העיצוב והיודאיקה, וליווה אותן בכתיבה ועריכה של קטלוגים מחקריים ומקצועיים.  
;אוסף הראל למינרלים ואבני חן: בשנת 2004 נפתחה במוזיאון היהלומים על שם הארי אופנהיימר תצוגת קבע מאוסף המינרלים ואבני החן על שם בן-ציון ושרה הראל, הכוללת מעל ל-200 מינרלים ואבני חן מרחבי העולם.
ממוזער|300px|שמאל|אוסף הראל לאבני חן ומינרלים

**תערוכות מתחלפות:**
* כוח מגן: חרפושיות מצריות מאבני חן (נובמבר-יוני 2016)
* יהלומים על 45: יהלומים כמחוללי מוזיקה (יוני- אוקטובר 2015)
* ללמוד תכשיט (2013)
* רתוקות כסף (אפריל 2012)
* הכל אודות יהלומים (יולי 2011)
* ונתת באבן נשמה (ספטמבר 2010)
* על חודו של יהלום (ינואר 2010)
* 60 יהלומים ועוד אחד (ספטמבר 2009)
* תפוחי זהב במשכיות כסף (ספטמבר 2008)
* שאגת היהלום (פברואר- אפריל 2008)
* אגדה הודית: תכשיטי יהלומים מג'יאפור, הודו (אפריל - יולי 2005)
* "הו בוכרה היפה בעירי ברוכת השמש...", תכשיטים וצבעים מבוכרה (אוקטובר 2002)
* "ה. שטרן - שישה עשורים של עיצוב" (ספטמבר 2001)
* אבן, חפץ ורוח (אפריל - יולי 2001)
* מבע האהבה (ינואר 1996)
* מאוצרות פראג (מאי - ספטמבר 1994)
* 25 שנה לאמנית (ינואר 1994)
* תערוכת אוצרות רוסיה (מרץ 1993)
* מעצבי תכשיטים מגרמניה מציגים תכשיטי יהלומים (יולי 1992)
* אבן מגע תכשיט (מרץ 1992)
* תערוכת צורפות בוגרי בצלאל (מאי 1991)
* תכשיטים בעיצובה של איילה וייסר (מאי 1990)
* "אישה - פנים רבות לה" פני האישה באר - נובו, אוסף י, בנימינוף (אוקטובר עד ינואר 1990)
* "כל בול - יהלום" יהלומים ואבני חן על בולי העולם (מרץ - יוני 1989)
* הרי את מקודשת לי: 600 שנות טבעות קידושין (ינואר 1989)
* יהודי עיר היהלומים אמסטרדם (יוני - דצמבר 1988)
* תכשיטים מארצות המזרח, אוסף י' בנימינוף (מרץ - מאי 1988)
* תכשיטים בעיצוב של מריה אנטואנטה דה מיטרו, איטליה (פברואר - מרץ 1988)
* יהלום הגלם (מאי 1987)
* חושן המשפט של הכהן הגדול - השקפתו של האמן דוד כץ (אוקטובר 1986)

## פעילות חינוכית
ממוזער|300px|שמאל|סיור במוזיאון היהלומים
מחלקת החינוך של המוזיאון הציעה למורים וצוותים חינוכיים סיורים מודרכים המבוססים על מערכי הדרכה מגוונים המבטאים את עולם התוכן הרב תחומי של יהלומים ואבני חן.

מערכי ההדרכה שילבו בין התכנים המוצגים במוזיאון לבין תוכניות הליבה הנלמדות בבית ספר בכיתות ד'-יב' בתחומי דעת שונים כגון מדעים וטכנולוגיה, גאוגרפיה, מדעי הסביבה, כימיה, כלכלה ושיווק.

## קישורים חיצוניים

* 
* בורסת היהלומים הישראלית
* מכון היהלומים הישראלי
* 

## הערות שוליים

2016 12
קטגוריה:אבני חן
קטגוריה:מוזיאונים למדע
קטגוריה:יהלום בתרבות
קטגוריה:רמת גן: מוזיאונים
קטגוריה:מוזיאונים לתכשיטים
קטגוריה:ישראל: מוזיאונים שנסגרו